Järeleandlikkuse piirid(2)
Nende valimiste eripäraks on see, et paljud kreeklased ei tunne, et valitavad reaalselt pakuksid neile lahendusi. Kriis on kestnud kaua, usku väljapääsu kipub väheks jääma. Öelda, et vasakpoolse ja üsna populistliku Syriza partei poolt hääletamine oleks sisuliselt automaatselt Kreeka euroalast väljaarvamine, pole lõpuni õige. Väljaarvamine, ükskõik, milline on valimistulemus ja tulevase valitsuse hoiak, on ikkagi poliitiline otsus – nii nagu ka omaaegne sisseastumine. Ja Kreeka liigset represseerimist kardab ka ülejäänud Euroopa selle potentsiaalselt paanikat külvava efekti tõttu turgudele ja kogu Euroopa Liidu projektile. Liiga kergelt Kreekat maha kanda poleks kindlasti ka Euroopa Liidu huvides.
Igal juhul on oluline, et Kreeka saaks valitsuse, mida 6. mai valimiste järel ei suudetud moodustada. Keset finantskaost on juhita olek üks halvimaid olukordi. Ja üsna sõltumata valitsuse ilmavaatest ja koosseisust on valikuid kreeklaste ees tegelikult vähe ning valitsus peab paratamatult jääma tasakaalustama rahva tahtmisi ja võlausaldajate nõudeid. Kui ta seda esiotsa ei tee, kaldub liialt ühes suunas, siis varsti on tal Euroopa Liidu abi vaja seda kindlamalt või siis kaotab valitsus võimu nii ehk teisiti.
Teiste Euroopa Liidu riikide kohustus sellises seisus on teha Kreeka valitsusele ikkagi selgeks, et reformidega tuleb edasi minna, kokkuhoidu rakendada, leida võimalusi riigivara müügiks ja jõuda ikkagi väga varsti võlakoorma tegeliku vähendamiseni. Ja kui see ei õnnestu, siis on Euroopa Liidu kohustus ikkagi tõesti Kreeka ka rahaliidust välja arvata.
Euroopa Liit ja Eesti selle osana peab oma punase joone senisest selgemalt maha tõmbama, kuhumaani ta on nõus mööndusi tegema ja millest alates hea tahe otsa lõpeb. 1930. aastate stiilis järeleandliku „rahustamispoliitika” rahanduslik analoog ei saa lõputult kesta ilma, et Kreeka arvukad partnerid minetaks oma tõsiseltvõetavust või siis satuksid ise abistamise tõttu raskustesse.
Muide, Kreekast mitte väga kaugel on üks riik, kus käibib euro, aga mis ei kuulu rahaliitu ega räägi sealsetes asjades kaasa. Selle nimi on Montenegro. Kreeklastel on võimalus saada nende sarnaseks.